VEGA og DTD Concerts præsenterer

**SoundCloud-kometen Roy Blair deler ungdomsangst og hverdagsbetragtninger**

*Amerikanske Roy Blair leverer ærlige hverdagsbetragtninger i et mix af hiphop og indierock den 29. oktober i Lille VEGA.*
I slipstrømmen af Brockhampton, Rex Orange County og Kevin Abstract landede Roy Blair på SoundCloud. Han mixer som sine kollegaer hiphop med alternativ rock og pop, men tilføjer et ungdommeligt og ærligt strejf.

Siden han udgav sit debutalbum, *Cat Heaven,* i 2017, er der kun kommet en video til sangen ”Happy” samt singlen ”Dennis” fra sidste år. Men den unge sanger og producer har haft indspilningsplaner i Island, så der er sandsynligvis snart nye sange på vej.

Omdrejningspunktet for *Cat Heaven*, har Blair udtalt, ”*is to be forever coming of age*”, og skismaet mellem barndom og voksen træder tydeligt frem i de delvist autobiografiske sange. Albummet er et 46 minutter langt dyk ned i det menneskelige sinds forviklinger og relationer.

Som lytter bliver man trukket ind i Blairs mørkere sider efter *Cat Heavens* første par sange. På ”Family” understreger retro synth- og guitarflader for eksempel angstfyldte linjer om at blive smidt ud af barndomshjemmet. På den sidste tredjedel af *Cat Heaven* får optimismen dog lov til at dukke op igen og fylder hits som ”Hazel” og ”Grand Theft Auto”. Lontalius og Brockhampton-medlemmer Joba, Bearface og Romil har assisteret på produktionssiden.

**Fakta om koncerten:**
Roy Blair (US)
Tirsdag d. 29. oktober kl. 20.00
Lille VEGA, Enghavevej 40, 1674 København V
Billetpris: 125 kr. + gebyr
Billetsalget starter fredag den 30. august kl. 11.00 via vega.dk og Ticketmaster.